SK Úradný vestník Európskej únie C 102/16

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 102/11)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006 (1). Námietky musia byť Komisii doručené do šiestich mesiacov odo dňa uverejnenia.

ZHRNUTIE

NARIADENIE RADY (ES) č. 510/2006

„NOŠOVICKÉ KYSANÉ ZELÍ“

ES č. CZ/PDO/0412/28.10.2004

CHOP ( X ) CHZO ( )

Tento prehl'ad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Úřad průmyslového vlastnictví Adresa: Antonína Čermáka 2a CZ-160 68 Praha 6 Telefón: (420) 220 38 31 11 Fax: (420) 224 32 47 18 E-mail: posta@upv.cz

2. Skupina:

Názov: Zemědělské družstvo vlastníků Nošovice Adresa: Nošovice 128 CZ-739 51 Dobrá Telefón: (420) 558 64 14 81 Fax: (420) 558 64 10 73 E-mail: zdv.nosovice@tiscali.cz Zloženie: Výrobcovia/spracovatelia (X) Iné:

3. Druh výrobku:

Trieda: 1.6: Kyslá kapusta

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: „Nošovické kysané zelí “

4.2. Opis: Produkt je kyslá kapusta, ktorá sa vyrába zo surovej kapusty mliečnym kvasením.

Vzhľad: najemno posekaná kapusta. Farba: zlatožltá; negatívnym javom je zmena farby, obzvlášť šedá alebo slabo červená. Chuť: kyslá až jemne nahorknutá. Vôňa: zeleninová. Konzistencia: jemne nasekaná. Fyzikálno-chemické vlastnosti (priemerné výživové hodnoty na 100 g výrobku): energetická hodnota 84 kJ, tuky 2 g, bielkoviny 7 g, glycidy 39 g, obsahuje v prirodzenom množstve vitamín C.

K výrobe kyslej kapusty sa používajú nasledovné suroviny: biela kapusta, jedlá soľ, rasca, horčičné semeno. Pestujú sa a k výrobe sú používané nasledovné odrody kapusty: Gloria, Ramco, Kingstone, Zerelina, Oklahoma, Theras. Surová biela kapusta musí byť pestovaná vo vymedzenej oblasti, ktorej prostredie ovplyvňuje vlastnosti konečného produktu, viď bod 4.3. Vlastnosti Nošovickej kyslej kapusty sú získané prirodzeným mliečnym kvasením. Parametre kadí pozri bod 4.5. Tradičné balenie je a 1 kg.

4.3. Zemepisná oblasť: Oblasť v okolí obcí Nošovice a Nižní Lhota, okres Frýdek-Místek, Moravskosliezky kraj. Oblasť je ohraničená obcami Nošovice, Nižní Lhota, Vyšní Lhota, Kamenité, Dobratice, Dolné Tošanovice, Dolné Domaslavice, Kocurovice, Pazderna, Dobrá, vrátane týchto obcí.

4.4. Dôkaz o pôvode: Od počiatku až po súčasnosť sa kyslá kapusta vyrába podľa nezmenenej pôvodnej receptúry.

Kontrolu dodržiavania špecifikácie uskutočňuje vedúci prevádzky výroby kyslej kapusty každý deň, kontroluje sa najmä kvalita suroviny, technologický postup a kritické body. Výsledky kontrol sa zapisujú do kontrolnej knihy a sanitárneho denníku, ktoré sa archivujú na prevádzkarni. Kontroly dodržiavania špecifikácie sú tiež vykonávané nadriadeným kontrolným subjektom (Štátna poľnohospodárska a potravinárska inšpekcia), a to podľa kontrolného plánu príslušného inšpektorátu.

Výrobca vedie evidenciu zberu kapusty podľa jednotlivých pozemkov, evidenciu každej kade kapusty, evidenciu odberateľov hotových výrobkov. Každé balenie výrobku má označenie výrobcu vrátane adresy, čo okrem iného umožňuje vysledovať výrobok.

Táto identifikácia, dokumentácia a náväznosť (pestovanie, výroba, predaj) zaručuje, že finálny produkt „Nošovické kvašené zelí “pochádza kompletne z vymedzenej oblasti, teda spĺňa v každom jednotlivom vyrobenom exemplári podmienky pre priznanie ochrany označenia pôvodu.

4.5. Spôsob výroby: Stručný popis pestovania kapusty: V mesiacoch október a november predchádzajúceho roka hnojenie pazderím, zaoranie, v zime kľud, v marci urovnanie pozemku, v apríli siatie, v mesiacoch máj a jún okopávanie, prerieďovanie, plečkovanie, prihnojenie, ďalšie okopávanie, v mesiacoch september a november zber, po zbere zapravenie zbytkov po zbere, hlboká orba.

Nošovická kyslá kapusta sa vyrába výhradne z hlávkovej kapusty odrôd určených k postrúhaniu a pestovaných vo vymedzenej oblasti, v ktorých sa taktiež spracúva. Kapusta sa poseká na masu, do ktorej sa pridáva soľ, kmín a horčičné semeno. Takto pripravená kapusta sa ukladá do kadí, kde je klasickým spôsobom pošľapávaná a následne sa nechá kvasiť najmenej 6 týždňov pri teplote 18 °C. Kaďa je valec o priemere 3 m a výške 4 m, vyrobený zo sklolaminátu. Kaďa je zapustená 3 metre v zemi, 1 meter je nad zemou.

Všetky výrobné operácie musia byť uskutočnené v čo najkratšom čase, aby nedochádzalo k stratám bunečnej vody, nutričnej hodnoty a cenného vitamínu C. V prípade čerstvej kapusty sa táto spracuje do 48 hodín. Čerstvou odrodou je Gloria. Po vykvasení sa výrobok vyberá z kadí a prebieha balenie do obalov po kg prípadne po 1 kg. V prípade záujmu spotrebiteľov je možné realizovať väčšie alebo menšie balenie. Všetko prebieha podľa hygienických pravidiel.

Kapusta kvasí v kadiach v kľude. Pri prevážaní by mohla nastať oxidácia, zmena farby na šedú, vnútorná zmena úložných podmienok s následnou zmenou chuti. Balenie sa preto uskutočňuje v mieste výroby.

Tiež sa uskutočňuje výroba z uskladnenej kapusty. Pre tento účel sa vyberajú neskoré odrody kapusty s dobrou skladovateľnosťou. Trvanlivé odrody sú Ramco, Kingstone, Zerelina, Oklahoma, Theras. Skladovanie prebieha v celých hlávkach, v poloklimatizovanej hale, pri teplote 5 °C. Kontrolu akosti uskutočňuje vedúci prevádzky výroby kyslej kapusty každý deň. Kontroluje sa jednak vstupná surovina, ako aj finálny výrobok. Pri čerstvej kapuste, ktorá je určená k postrúhaniu, sa sleduje najmä, či jej kvalita nie je znížená znečistením, poškodením hubovými chorobami alebo hmyzom. Pri vyskladňovaní sa zisťuje najmä vzhľad, farba, vôňa a konzistencia. Výsledky kontrol sa zapisujú do kontrolnej knihy a sanitárneho denníku, ktoré sa archivujú v prevádzkarni. Kontroly dodržiavania špecifikácie sú tiež vykonávané nadriadeným kontrolným subjektom (Štátna poľnohospodárska a potravinárska inšpekcia), a to podľa kontrolného plánu príslušného inšpektorátu.

4.6. Spojenie: Kapusta sa v oblasti Nošovíc pestuje a spracúva dlhú dobu. Dôkazom je okrem iného to, že v znaku Nošovíc je noša a nože na kapustu. Kyslá kapusta ako tradičná potravina, ako aj tovar určený na predaj majú v regióne nezastupiteľný význam. Znalosti miestnych ľudí s pestovaním a výrobou kyslej kapusty sa odovzdávali z generácie na generáciu a hrajú významnú úlohu vo výsledných vlastnostich produktu.

Výrobok je výnimočný svojou chuťou vďaka prostrediu, v ktorom je pestovaná základná surovina – biela kapusta. Biela kapusta je pestovaná v podhorí Beskýd, veľkého horského chrbta. Prírodné podmienky: podhorská oblasť, údolie rieky Morávky, stredne dlhé leto, výrazné celoročné zrážky, mierne chladná a vlhká klíma, hlinité pôdy s nízkym pH. Práve tieto podmienky dávajú kapuste osobitú chuť. Nadmorská výška obce Nošovice je 346 m nad morom, nadmorská výška obce Nižní Lhota je 359 m nad morom.

Z pôdneho rozboru 24 vzoriek z 10 pozemkov s ornou pôdou vyplynuli nasledovné výsledky: zásoba prístupného fosforu 77 mg/kg, prístupného draslíka 218 mg/kg, prístupného horčíka 140 mg/kg. Celkom bolo pri sledovaní piatich parametrov (CO3, P, K, Mg, Ca) uskutočnených 120 meraní, sledovala sa aj hodnota pH a potreba vápnenia. V podrobnom hodnotení je hodnota parametra pH pomerne nízka, všade kyslá, slabo kyslá alebo veľmi kyslá. To takisto ovplyvňuje hodnotu pH v surovej aj kyslej kapuste, ktoré je teda prirodzeným spôsobom lahodne kyslé, bez nutnosti pridávania ostro okysľujúcich látok. Pôdne podmienky veľkou mierou ovplyvňujú dobrú chuť a kvalitu surovej aj kyslej kapusty. Na výstavách je výrobok hodnotený kladne pre svoju charakteristickú chuť, farbu, jemnú a pevnú konzistenciu.

Zápis do registra označení pôvodu Českej republiky má číslo 178 a dátum 1. februára 2002.

4.7. Kontrolný orgán:

Názov: Státní zemědělská a potravinářská inspekce, inspektorát v Olomouci Adresa: Pavelkova 13 CZ-772 85 Olomouc Telefón: (420) 585 15 15 11 Fax: (420) 585 23 05 30 E-mail: olomouc@szpi.gov.cz

4.8. Označenie: —

(1) Ú. v. EÚ L 93, 31.3.2006, s. 12.